На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15. и 16. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 ‒ др. одлука 37/2016, 29/2017, 24/2019, 66/20, 38/2021 и 22/25), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**O ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОЄКТОХ У ОБЛАСЦИ ДЗВИГАНЯ КВАЛИТЕТУ ОБРАЗОВНО-ВОСПИТНОГО ПРОЦЕСУ ОСНОВНОГО ОБРАЗОВАНЯ – ТРОШКИ ПРЕБУВАНЯ И ПРЕВОЖЕНЯ ШКОЛЯРОХ ТРЕЦИХ КЛАСОХ ОСНОВНИХ ШКОЛОХ З ТЕРИТОРИЇ АП ВОЙВОДИНИ И АНҐАЖОВАНЯ ЇХ НАСТАВНЇКОХ У СВОЙСТВУ ПРОВАДЗАЧОХ У КРЕАТИВНИМ ЦЕНТРУ «ГЕРТЕЛЕНДИ БАЇЧ» У БОЧАРУ ЗА 2025. РОК**

**Общи одредби**

**Член 1.**

З тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох у обласци основного образованя и воспитаня у Автономней покраїни Войводини (у дальшим тексту: АП Войводина), у складзе зоз апроприяциями яки одобрени з Одлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу, национални меншини – национални заєднїци (у дальшим тексту: Секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Наменка средствох**

**Член 2.**

Опредзелєни средства наменєни за унапредзованє квалитету основного и образованя – за финансованє и софинансованє трошкох пребуваня и превоженя школярох трецих класох основних школох зоз териториї АП Войводини и анґажованя їх наставнїкох у свойству провадзача школярох, при реализациї шицких предвидзених активносцох зоз сфери природних и дружтвених наукох, уметносци и култури, хтори ше отрима у периодзе септембер – децембер 2025. року у Креативним центру «Гертеленди Баїч» у Бочару.

**Висина и способ додзельованя средствох**

**Член 3.**

За реализацию активносцох предвидзени вкупно **10.000.000,00 динари.**

**Основни школи можу конкуровац за:**

1) трошки змесценя и костираня за максимално 20 школярох трецих класох, пре їх участвованє у предвидзених активносцох, за 4 полни пансиони (починаюци од полудзенку пондзелок, заключно зоз фриштиком пияток);

2) трошки пребуваня наставнїкох у свойству провадзача школярох (1 наставнїк – провадзач на 10 школярох);

3) трошки превоженя школярох и їх наставнїкох до Креативного центру «Гертеленди Баїч» у Бочару, як и трошки врацаня.

**Член 4.**

Програми и проєкти зоз члена 1. того правилнїку ше финансує и софинансує прейґ конкурсу (у дальшим тексту: конкурс) хтори ше розписує найменєй раз у року, у складзе зоз финансийним планом Секретарияту.

Конкурс облапя податки о назви акта на основи хторого ше розписує конкурс, висину вкупних средствох хтори предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и другу документацию зоз хтору ше доказує сполнєтосц условийох и критериюмох за подношенє прияви на конкурс.

Конкурс ше обяви у «Службених новинох Автономней покраїни Войводини» и на интернет-боку Секретарияту, а информацию о явним конкурсу и адресу интернет-презентациї на хторей обявени конкурс ше обяви у найменєй єдних дньових новинох хтори ше дистрибуує за цалу територию Републики Сербиї.

Конкурс або информацию о явним конкурсу и адресу интернет-презентациї на хторей обявени конкурс мож обявиц и на язикох националних меншинох – националних заєднїцох хтори ше службено хаснує у роботи орґанох Автономней покраїни Войводини.

Документацию хтору ше поднєше на конкурс ше нє враца.

**Право на додзельованє средствох**

**Член 5.**

Право на додзельованє средствох маю установи основного образованя и воспитаня на териториї АП Войводини чий снователь Република Сербия, автономна покраїна або єдинка локалней самоуправи.

**Приявйованє на Конкурс**

**Член 6.**

Прияву на конкурс ше подноши на єдинственим формуларе хтори ше обяви на интернет-боку Секретарияту у чаше хтори по правилу нє може буц кратши як 15 днї по обявйованю Конкурсу.

Конкурс отворени од 5. авґуста 2025. року до 22. авґуст 2025. року.

**Член 7.**

Ґу прияви на Конкурс ше подноши виполнєни єдинствени формулар прияви зоз числом школярох за хтори школа апликує (у часци формулара прияви хтори ше одноши на школярох – уписує ше лєм число школярох без наводзеня особних податкох школярох, а у часци формулара прияви хори ше одноши на наставнїка, треба, без наводзеня особних податкох, навесц компетенциї и пол.

Ґу прияви на конкурс, доручує ше и нєобовязуюце понукнуце о цени орґанизованого превоженя школярох и їх наставнїкох до Креативного центру «Гертеленди Баїч» у Бочару, як и трошки врацаня.

Основни школи, докази о виполньованю условийох за школярох и наставнїкох доручую на вимаганє Секретарияту, при составяню розпорядку участвованя, а за точносц податкох яки наведзени у формуларе прияви, одвичательни директор школи.

Кед прияву подписує особа хтора ма овласценє, нєобходне приложиц и законїти документ о овласценю за подписованє.

Ґу Прияви на конкурс, виполнює ше и Здравствени лїсток школяра хтори нєобходне виполнїц и доручиц наставнїкови – провадзачови, хтори будзе провадзиц дзецко. Здравствени лїсток ше нє доручує Секретарияту.

Секретарият затримує право од подношителя прияви, по потреби, питац додатну документацию и информациї, и кед у чаше 8 дньох подношитель прияви нє поступи по вимаганю за дополньованє документациї, Секретарият прияву будзе тримац як нєподполну.

**Комисия за запровадзованє конкурсу**

**Член 8.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурсу.

Члени Комисиї длужни подписац вияву же нє маю приватни интерес у вязи з роботу и одлучованьом Комисиї, односно зоз запровадзованьом конкурса (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґану хаснователя хтори участвує на конкурсу або гоч хторого правного субєкту хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интересу.

Член Комисиї подписує вияву пред тим як цо поднєє першу дїю у вязи зоз конкурсом.

У случаю спознаня же є у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

**Член 9.**

По виходзеню термину за подношенє приявох, Комисия приступа ґу розпатраню приявох.

Комисия нє будзе розпатрац нєподполни и нєдошлєбодзени прияви и то:

* нєподполни або нєправилно виполнєти прияви т.є. прияви у хторих нє виполнєти шицки обовязни поля (поля хтори нє обовязни наведзени у формуларе прияви);
* нєподписани прияви и прияви хтори нє печацовани;
* нєблагочасни прияви;
* прияви хтори поднєсли нєовласцени особи и субєкти хтори нє предвидзени зоз конкурсом;
* прияви хтори ше нє одноша на зоз конкурсом предвидзени наменки зоз члена 2. того правилнїку.

**Критериюми за додзельованє средствох по конкурсу**

**Член 10.**

|  |  |  |
| --- | --- | --- |
| Порядкове  число | Критериюми | Боди |
| 1. | ступень розвитосци локалней самоуправи на чиєй териториї школа ма шедзиско | 0-30 |
| 4. | школа у хторей ше образовно-воспитну роботу виводзи и на язику националней меншини – националней заєднїци | 0-10 |

**Одлучованє о додзельованю средствох по конкурсу**

**Член 11.**

У складзе зоз критериюмами хтори дефиновани у Конкурсу и Правилнїку, Комисия формує ранґ-лїстину подношительох приявох, з предлогом за розподзельованє средствох хтори ропредзелєни зоз конкурсом.

Комисия ма обовязку предлог розподзельованя средствох составиц у чаше хтори нє може буц длугши як 60 днї по виходзеню термину за подношенє приявох и вєдно з ранґ-лїстину доручиц го покраїнскому секретарови на одлучованє.

**Член 12.**

Покраїнски секретар розпатра предлог Комисиї з ранґ-лїстину и одлучує о розподзельованю средствох основним школом, учашнїком конкурсу, з Ришеньом.

Ришенє з пасусу 1. того члена конєчне.

Ришенє з пасусу 1. того члена з таблїчковим препатрунком у хторим дати податки о додзельованю средствох ше обявює на интернет-презентациї Покраїнского секретарияту.

**Заключованє контрактох**

**Член 13.**

Обовязку за додзельованє средствох Покраїнски секретарият пребера на основи контракту, у смислу закона з яким ше ушорює буджетну систему.

**Виплацованє додзелєних средствох**

**Член 14.**

Додзелєни средства ше виплацує по заключованю Контракту, а на основи поєдинєчних ришеньох о виплацованю, у складзе зоз динамику прилїву средствох до буджету АП Войводини.

Кед хаснователь средствох нє подпише контракт у чаше яки одредзел Секретарият, будзе ше тримац же одступел од поднєшеней прияви.

У случаю же ше, пре причини на яки Секретарият нє може уплївовац, додзелєни средства нє може пренєсц на рахунки хаснователя средствох, Секретарият ма право розтаргнуц контракт.

**Хаснованє додзелєних средствох и обовязки хасновательох средствох**

**Член 15.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвередзеним термину за реализацию наменки за яку средства додзелєни, з припадаюцу документацию хтору оверели одвичательни особи.

Хасновательови хтори нє доручи звит у предписаним термину ше посила опомнуце.

Кед анї после 8 дньох по приманю опомнуца нє доручи комплетни наративни и финансийни звит, хаснователь ма обовязку врациц средства до буджету АПВ и траци право апликовац при розписованю шлїдуюцого конкурсу.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за хтору су додзелєни.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Закончуюци одредби**

**Член 16.**

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядовим интернет-боку Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И

НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 003378013 2025 09427 001

Нови Сад, 4.8.2025. року

ПОКРАЇНСКИ СЕКРЕТАР,

Роберт Отот